CELEX: 32017R0672
Language: bg
Date: 2017-04-07 00:00:00
Title: Регламент за изпълнение (ЕС) 2017/672 на Комисията от 7 април 2017 година за разрешаване на здравна претенция за храни, различна от претенциите, които се отнасят до намаляване на риска от заболяване и до развитието и здравето на децата, и за изменение на Регламент (ЕС) № 432/2012 (Текст от значение за ЕИП. )

8.4.2017   
               
               
                  BG
               
               
                  Официален вестник на Европейския съюз
               
               
                  L 97/24
               
            РЕГЛАМЕНТ ЗА ИЗПЪЛНЕНИЕ (ЕС) 2017/672 НА КОМИСИЯТА
      от 7 април 2017 година
      за разрешаване на здравна претенция за храни, различна от претенциите, които се отнасят до намаляване на риска от заболяване и до развитието и здравето на децата, и за изменение на Регламент (ЕС) № 432/2012
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 18, параграф 4 от него,
      като има предвид, че:
      
                  (1)
               
               
                  В Регламент (ЕО) № 1924/2006 се предвижда, че здравните претенции за храните са забранени, освен когато са разрешени от Комисията в съответствие с посочения регламент и са включени в списък на разрешените претенции.
               
            
                  (2)
               
               
                  В съответствие с член 13, параграф 3 от Регламент (ЕО) № 1924/2006 бе приет Регламент (ЕС) № 432/2012 на Комисията (2), с който се създава списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата.
               
            
                  (3)
               
               
                  В Регламент (ЕО) № 1924/2006 се предвижда също, че заявленията за разрешаване на здравни претенции се подават от стопанските субекти в областта на храните до националния компетентен орган на държава членка. Националният компетентен орган препраща валидните заявления до Европейския орган за безопасност на храните (ЕОБХ), наричан по-долу „Органът“, за научна оценка, както и до Комисията и държавите членки за информация.
               
            
                  (4)
               
               
                  Органът се произнася със становище по съответната здравна претенция.
               
            
                  (5)
               
               
                  Комисията се произнася относно разрешението на здравните претенции, като взема предвид становището на Органа.
               
            
                  (6)
               
               
                  С цел да се насърчат иновациите, разрешението за здравни претенции, които са основани на нови научни доказателства и/или които включват искане за защита на частни данни, се дава посредством ускорена процедура.
               
            
                  (7)
               
               
                  Във връзка с подадено от AlzChem AG заявление в съответствие с член 13, параграф 5 от Регламент (ЕО) № 1924/2006 Органът трябваше да се произнесе със становище по здравна претенция, свързана с креатинина в съчетание с тренировки за издръжливост и увеличаване на мускулната сила (Въпрос № EFSA-Q-2015-00437 (3)). Предложената от заявителя претенция беше формулирана, както следва: „креатининът допринася за поддържане на функциите на мускулите у възрастните хора“.
               
            
                  (8)
               
               
                  На 23 февруари 2016 г. Комисията и държавите членки получиха научното становище на Органа, който въз основа на предоставените данни стигна до заключението, че е установена причинно-следствена връзка между приемането на креатинин в съчетание с тренировки за издръжливост и увеличаване на мускулната сила. Целевата група са хора над 55-годишна възраст, които редовно провеждат тренировки за издръжливост. Здравната претенция, която отразява посоченото заключение, следва съответно да бъде счетена за отговаряща на изискванията на Регламент (ЕО) № 1924/2006 и да бъде включена в списъка на Съюза на разрешените здравни претенции, създаден с Регламент (ЕС) № 432/2012.
               
            
                  (9)
               
               
                  Една от целите на Регламент (ЕО) № 1924/2006 е да се гарантира, че здравните претенции съдържат вярна, ясна, надеждна и полезна за потребителя информация и че в тази връзка е обърнато внимание на формулировката и представянето. Поради това, когато използваната от заявителя формулировка на претенции има същото значение за потребителя като това на вече разрешена здравна претенция, тъй като при тях е налице същата връзка като съществуващата между дадена категория храни, дадена храна или една от нейните съставки, от една страна, и здравословното състояние на ползващия ги, от друга страна, тези претенции следва да отговарят на същите условия за използване като посочените в приложението към настоящия регламент.
               
            
                  (10)
               
               
                  В съответствие с член 20 от Регламент (ЕО) № 1924/2006 регистърът на хранителните и здравните претенции, съдържащ всички разрешени здравни претенции, следва да бъде актуализиран, за да се вземе предвид настоящият регламент.
               
            
                  (11)
               
               
                  Поради това Регламент (ЕС) № 432/2012 следва да бъде съответно изменен.
               
            
                  (12)
               
               
                  Бяха проведени консултации с държавите членки,
               
            ПРИЕ НАСТОЯЩИЯ РЕГЛАМЕНТ:
      Член 1
      Здравните претенции, посочени в приложението към настоящия регламент, се включват в списъка на Съюза на разрешените здравни претенции, както е предвидено в член 13, параграф 3 от Регламент (ЕО) № 1924/2006.
      Член 2
      Приложението към Регламент (ЕС) № 432/2012 се изменя в съответствие с приложението към настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.
      
         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 7 април 2017 година.
         
            
               За Комисията
            
            
               Председател
            
            Jean-Claude JUNCKER
         
      
      
         (1)  ОВ L 404, 30.12.2006 г., стр. 9.
      
         (2)  Регламент (ЕС) № 432/2012 на Комисията от 16 май 2012 г. за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата (ОВ L 136, 25.5.2012 г., стр. 1).
      
         (3)  EFSA Journal (Бюлетин на ЕОБХ), 2016;14(2):4400.
      
         ПРИЛОЖЕНИЕ
         В приложението към Регламент (ЕС) № 432/2012 се вмъква следното вписване по азбучен ред:
         
            
                        Хранително вещество, вещество, храна или категория храна
                     
                     
                        Претенция
                     
                     
                        Условия за използване на претенцията
                     
                     
                        Условия и/или ограничения за употребата на храната и/или допълнителна информация или предупреждение
                     
                     
                        Брой на бюлетина на ЕОБХ
                     
                     
                        Номер на съответното вписване в консолидирания списък, представен на ЕОБХ за оценка
                     
                  
                        „Креатин
                     
                     
                        Ежедневният прием на креатин може да засили ефекта от тренировките за издръжливост върху мускулната сила на хора над 55-годишна възраст.
                     
                     
                        На потребителите се предоставя информация, че:
                        
                                    —
                                 
                                 
                                    претенцията е насочена към хора над 55-годишна възраст, които редовно провеждат тренировки за издръжливост;
                                 
                              
                                    —
                                 
                                 
                                    благотворният ефект се получава при ежедневен прием на 3 g креатин в съчетание с тренировки за издръжливост, които позволяват продължителността на натоварването да се удължава с времето и трябва да се провеждат поне три пъти седмично в продължение на няколко седмици при минимална интензивност 65—75 % от максималното натоварване за едно повторение (*1).
                                 
                              
                     
                        Претенцията може да се използва само за храни, предназначени за хора над 55-годишна възраст, които редовно провеждат тренировки за издръжливост.
                     
                     
                        2016;14(2):4400
                     
                     
                         
                     
                  
         
            (*1)  Максималното натоварване за едно повторение е максималната тежест или сила, която дадено лице може да упражни при едно вдигане.“